Kleurryke veldtog om stigma te verwyder | Maroela Media
Hoe pak jy ŉ staptog aan van Pretoria na Kaapstad? Die antwoord is heel eenvoudig: “Een tree op ŉ slag.” En die volgende vraag is: “Hoekom sal jy van Pretoria na Kaapstad stap as daar ander opsies is?”
Crazy for Walking is ŉ inisiatief wat van stapel gestuur word om die stigma rakende geestesgesondheid in fokus te plaas. Dus, Crazy for Walking-stappers spring op 1 September weg en beoog om Kaapstad op 10 Oktober, Wêreldgeestesgesondheidsdag, te bereik.
“Die doel is om mense in te lig en op te voed oor geestestoestande, spesifiek depressie en spanningstoestande,” sê Francois Louw, HUB van Vista Kliniek in Pretoria. “Ons gaan tydens die staptog by verskeie dorpe op die roete aangaan waar ons opvoedkundige gesprekke met gemeenskappe gaan fasiliteer, veral oor die wanopvattings rakende geestestoestande. In die gesprekke wil ons mense leiding gee oor waar om hulp te kry, toerus met kennis oor hoe om dit te hanteer en fokus op ons Happiness Helps-program.”
Die HAPPINESS HELPS-program fokus op die volgende:
H – Help Others (Help ander)
E – Exercise (Oefening, waarvan die stappers oorgenoeg gaan kry)
L – Learn (Leer)
P – Play (Speel)
S – Spiritual Growth (Geestelike groei)
“Ons het gevind die program help om vlakke van stres en spanning te verlaag,” sê dr. Jerrie Bezuidenhout, direkteur van mediese dienste by Vista Kliniek. “Dit is baie prakties en kan deur enige persoon teen ŉ minimale koste beoefen word.”
Die stappers sal van Maandag tot Vrydag elke week, gemiddeld 12 uur per dag, stap en mekaar aflos. Dit beteken dat elke stapper gemiddeld 4 tot 6 uur per dag sal stap.
Die deelnemers word geborg deur hul onderskeie maatskappye en is van oor die land. Hulle sal hoofsaaklik in hul eie omgewing naby hul gemeenskappe stap.
“Daar is tans ŉ heerlike, crazy speelse kompetisie wat tussen die verskillende stapgroepe plaasvind,” sê Hannetjie Buitendag, die spankaptein van die veldtog. “Ons kry terugvoer van die oefenroetines tot foto’s wat wys hoe die verskillende spanne oefen om hulle voor te berei vir die uitdaging.”
Die stappers dra ook kleurryke crazy kouse. Dit is een van die kernelemente van die veldtog. Op 10 Oktober word daar klem gelê op Wêreldgeestesgesondheidsdag. Crazy for Walking moedig mense aan om op dié dag hul malste, skokhelderste kouse te dra en foto’s te neem. Die foto’s moet wyd en syd gedeel word op sosiale media as deel van “Crazy Socks Day”. Die hoofdoel is om klem te lê op geestesgesondheid en die stigma te verwyder wat gepaardgaan met dié tipe siektes of toestande.
Die vordering kan gevolg word op:
Twitter: @CrazyforWalking #crazyforwalking #crazysocksday
Kry gerus meer inligting by: [email protected]
Maroela Media gaan die wegspringslag op 1 September bywoon, en sal terugvoer gee aangaande die geleentheid.
Deel van: Gesondheid, Goeie nuus, Karmenaadjies
Lindie Strydom: Maslow se hiërargie
Suster spoor gestremde broer ná maande op